Zim voer tonne mielies uit SA in weens hongersnoodNagenoeg die helfte van Zimbabwe se bevolking weet nie waar hulle volgende maaltyd vandaan gaan kom nie. (Foto: Tatenda Macheka/WFP) Zimbabwe het reeds 50 000 ton mielies van Suid-Afrika ingevoer in ŉ poging om ŉ nypende tekort aan dié stapelvoedsel weens ŉ uitgerekte droogte te probeer beperk. Die Zimbabwiese regering, in samewerking met organisasies soos die Verenigde Nasies se Wêreldvoedselprogram (WFP), het reeds begin om voedselhulp aan veral armer inwoners in stedelike gebiede te versprei in ŉ poging om hongersnood te voorkom. Die staatsbeheerde Herald berig die adjunkminister van arbeid en maatskaplike welsyn, Lovemore Matuke, sê die regering het ook ŉ koeponstelsel vir mieliemeel-subsidies bekend gestel om te verseker die regte mense word bereik. Elias Shamba is ‘n Zimbabwiese kleinboer. Hy het nou vir die derde keer geplant nadat sy vorige twee oeste misluk het. (Foto: Matteo Cosorich/WFP) Matuke het aan die Herald gesê pres. Emmerson Mnangagwa het beveel dat voedselhulp na stedelike gebiede uitgebrei word. “Ons loof die steun van ontwikkelingsvennote soos die WFP omdat dit ons in staat stel om meer begunstigdes op meer plekke te bereik,” het Matuke gesê. “Die WFP se poging gaan verseker ons hulpbronne word herlei na gebiede waar daar ŉ voedseltekort is.” Die WFP het reeds sy hulp aan Suid-Afrika se buurland verhoog en hoop om tot 4,1 miljoen behoeftiges te bereik. Die organisasie het vroeër gewaarsku die ergste hongersnood in ŉ dekade staar Zimbabwe in die gesig en nagenoeg 7,7 miljoen mense – bykans die helfte van die land se bevolking – weet nie waar hulle volgende maaltyd vandaan gaan kom nie.